46.

S obzirom na prethodno navedeno, EDPS daje sljedeće preporuke: (1) dodavanje izričitog upućivanja na „novinare” u relevantnim odredbama buduće uredbe kako bi svi novinari, uključujući vanjske suradnike ili samozaposlene osobe, bili obuhvaćeni područjem primjene buduće uredbe te kako bi se stoga također mogli oslanjati na pouzdanu zaštitu novinarskih izvora i komunikacija, kao i pojašnjavanje kriterija za utvrđivanje situacija u kojima je novinar pod nadležnošću države članice; (2) horizontalno pojašnjenje da se budućom uredbom ne dovodi u pitanje zakonodavstvo EU-a o zaštiti osobnih podataka i privatnosti, posebno Opća uredba o zaštiti podataka, Direktiva o e-privatnosti i Direktiva o izvršavanju zakonodavstva, te da na njih ne utječe; (3) dodatno definiranje i ograničavanje mogućnosti ukidanja zaštite novinarskih izvora i komunikacija, na temelju članka 4. točaka (b) i (c) Prijedloga, u skladu s načelima stroge nužnosti i proporcionalnosti. EDPS je posebno i dalje uvjeren da je jedina održiva i učinkovita opcija za zaštitu temeljnih prava i sloboda u Uniji, uključujući slobodu medija, od visokonaprednog špijunskog softvera vojne namjene opća zabrana njegova razvoja i ugrađivanja, uz vrlo ograničena i iscrpno definirana izuzeća te uz snažne zaštitne mjere, kao što su one predložene u uvodnim napomenama EDPS-a o modernom špijunskom softveru (7); (4) izričito utvrđivanje posebnih jamstava neovisnosti u budućoj uredbi za nadležna tijela ili tijela zadužena za rješavanje pritužbi koje se odnose na kršenja članka 4. stavka 2. točaka (b) i (c) Prijedloga; (5) osiguravanje da se budućom Uredbom: (1) pruži izričita pravna osnova za suradnju među relevantnim nadzornim tijelima, od kojih svako djeluje u okviru svojih područja nadležnosti; (2) zahtijeva strukturirana suradnja među nadležnim nadzornim tijelima, uključujući tijela za zaštitu podataka; (3) izričito upućuje na nacionalna nadležna nadzorna tijela uključena u suradnju kao i da se utvrde okolnosti u kojima bi se suradnja trebala odvijati. EDPS posebno preporučuje da se osigura da neovisna nadležna tijela imenovana u skladu s budućom uredbom imaju ovlasti i dužnost savjetovati se s relevantnim drugim nacionalnim nadležnim nadzornim tijelima, uključujući tijela za zaštitu podataka, u kontekstu svojih istraga i procjena usklađenosti. Kad je riječ o nacionalnim tijelima za zaštitu podataka, EDPS također preporučuje da treba pojasniti da bi nadležna neovisna tijela u skladu s budućom uredbom trebala na zahtjev ili na vlastitu inicijativu, na temelju Opće uredbe o zaštiti podataka i Direktive o izvršavanju zakonodavstva, biti u mogućnosti dostaviti nadležnim nadzornim tijelima sve informacije pribavljene u kontekstu revizija i istraga koje se odnose na obradu osobnih podataka i u tu svrhu uključiti izričitu pravnu osnovu; (6) izričito utvrđivanje u budućoj uredbi ciljeva od javnog interesa koji se nastoje ostvariti člankom 6. stavkom 1. u pogledu informacija koje bi pružatelji medijskih usluga trebali učiniti dostupnima, a koje se odnose na njihove vlasnike i stvarne vlasnike, te osiguravanje da popis kategorija informacija koje treba staviti na raspolaganje prema članku 6. stavku 1. Prijedloga bude jasno definiran i izričito naveden u budućoj uredbi; te (7) izričito pojašnjavanje hoće li se bilo koji osobni podatci obrađivati u kontekstu suradnje među nacionalnim regulatornim tijelima u skladu s člankom 13. Prijedloga te, ako je to slučaj, izričito utvrđivanje svrhe obrade, posebnih kategorija osobnih podataka koji će se obrađivati, razdoblja čuvanja podataka te uloga i odgovornosti nacionalnih regulatornih tijela i tijela u smislu prava o zaštiti podataka.